CELEX: 62021CN0540
Language: lv
Date: 2021-08-27 00:00:00
Title: Lieta C-540/21: Prasība, kas celta 2021. gada 27. augustā – Eiropas Komisija/Slovākijas Republika

25.10.2021   
            
            
               LV
            
            
               Eiropas Savienības Oficiālais Vēstnesis
            
            
               C 431/13
            
         
      Prasība, kas celta 2021. gada 27. augustā – Eiropas Komisija/Slovākijas Republika
      (Lieta C-540/21)
      (2021/C 431/12)
      Tiesvedības valoda – slovāku
      
         Lietas dalībnieki
      
      
         Prasītāja: Eiropas Komisija (pārstāvji: R. Lindenthal, I. Rubene un A. Tokár)
      
         Atbildētāja: Slovākijas Republika
      
         Prasījumi
      
      
                  —
               
               
                  atzīt, ka, pieņemot zákon č. 170/2018 Z. z. (Likums Nr. 170/2018) 33.a pantu, kurš minētajā likumā ir iekļauts ar zákon č. 136/2020 Z. z. z 20. mája 2020 (2020. gada 20. maija Likums Nr. 136/2020), Slovākijas Republika nav izpildījusi savas saistības, kuras izriet no Direktīvas (ES) 2015/2302 (1) 12. panta 2. punkta, 12. panta 3. punkta b) apakšpunkta un 12. panta 4. punkta kopsakarā ar tās 4. pantu; kā arī
               
            
                  —
               
               
                  piespriest Slovākijas Republikai atlīdzināt tiesāšanās izdevumus.
               
            
         Pamati un galvenie argumenti
      
      Atbilstoši Direktīvas (ES) 2015/2302 12. panta 2. punktam ceļotājam ir tiesības izbeigt kompleksā ceļojuma līgumu pirms kompleksā pakalpojuma sākuma, nemaksājot nekādu izbeigšanas maksu, ja galamērķa vietā vai tās tiešā tuvumā ir izveidojušies nenovēršami un ārkārtas apstākļi, kuri būtiski ietekmē kompleksā pakalpojuma sniegšanu vai kuri būtiski ietekmē pasažieru pārvadāšanu uz galamērķi. Saskaņā ar šā 3. punkta b) apakšpunktu arī organizators var izbeigt kompleksā ceļojuma līgumu tad, ja tas nespēj izpildīt līgumu nenovēršamu un ārkārtas apstākļu dēļ.
      Direktīvas (ES) 2015/2302 12. panta 4. punktā ir noteikts, ka gadījumā, ja tiek izbeigts kompleksā ceļojuma līgums, organizatoram ir pienākums nekavējoties – un jebkurā gadījumā ne vēlāk ka 14 dienu laikā pēc kompleksā ceļojuma līguma izbeigšanas – atmaksāt visus maksājumus, ko veicis ceļotājs. Tāpat šīs direktīvas 4. pantā dalībvalstīm esot aizliegts ieviest noteikumus, kuri atšķiras no šajā direktīvā paredzētajiem noteikumiem, tostarp stingrākus vai mazāk stingrus noteikumus, kuri nodrošinātu ceļotājiem atšķirīgu aizsardzības līmeni.
      Pieņemdama zákon č. 136/2020 Z. z., ktorým sa dopĺňa zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu (Likums Nr. 136/2020, ar ko papildina Likumu Nr. 170/2018 par organizētiem ceļojumiem, saistītiem tūrisma pakalpojumiem un konkrētiem nosacījumiem darbības veikšanai tūrisma jomā), Slovākijas Republika esot pārkāpusi šīs direktīvas 12. panta 2. punktu, 12. panta 3. punkta b) apakšpunktu, kā arī 12. panta 4. punktu kopsakarā ar tās 4. pantu.
      
         Zákon č. 170/2018 Z. z. (Likums Nr. 170/2018) 33.a panta 7. punktā ir noteikts, ka ceļojumu aģentam ar ceļotāju ir jāvienojas par aizstājoša ceļojuma rīkošanu līdz 2021. gada 31. augustam. Šā panta 9. punktā esot paredzēts – ja ceļojumu aģents ar ceļotāju nevienojas par aizstājoša ceļojuma organizēšanu līdz 2021. gada 31. augustam, ir atzīstams, ka tas ir atkāpies no ceļojuma līguma un tam nekavējoties – un jebkurā gadījumā ne vēlāk kā līdz 2021. gada 14. septembrim – ir jāatmaksā ceļotājam visas summas, kuras tas ir saņēmis uz šā līguma pamata.
      
         (1)  Eiropas Parlamenta un Padomes Direktīva (ES) 2015/2302 (2015. gada 25. novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK (OV 2015, L 326, 1. lpp.).